שר הכלכלה טען כי על ישראל לדחות כל הצעה להפוגה הומניטרית ואף להקים רצועת ביטחון בצדו המערבי של הגבול. "יש לפרז את הרצועה כמו יהודה ושומרון"
שר הכלכלה נפתלי בנט תקף הבוקר (שלישי) את מדיניות ראש הממשלה בנימין נתניהו בנוגע ליעדי המלחמה בעזה. בנט טען בהודעה שפרסם כי היעד לא צריך להיות הטיפול במנהרות אלא "הכרעת חמאס". עם זאת, הדגיש כי אינו תומך בכיבוש הרצועה מחדש או בהישארות צה"ל בעזה לצמיתות וטען כי יש לפעול כדי "לעקור בכוח את האמונה אצל חמאס שהוא יכול לנצח".
בנט הדגיש כי על הקבינט להנחות את צה"ל לא להרפות ולא לעצור עד שהיעד הזה יושג, בכוח או בהסכמה. הוא הבהיר כי אסור להסכים לכל בקשה להפוגה הומניטארית. "תכו בחמאס ללא רחם. ביום ובלילה. בימי חול ובימי חג. ללא הפוגה וללא מנוחה. עד להכרעה", הוסיף בנט.
בנט סבור כי צה"ל אינו רחוק מהכרעת חמאס. הוא הדגיש כי יש להמשיך בפעולות נגד חמאס ולסרב לכל בקשה מצד הקהילה הבינלאומית לעצור את התקיפות ברצועה.
"אם צריך עוד חודש בשביל זה, אז נקבל. אם צריך שנה של עבודה במרחב חיץ, אז נדרוש ונקבל. אם צריך חופש פעולה צה"לי לתוך הרצועה לצמיתות, אז נדרוש ונקבל", אמר. "לא רק לפעול כמיטב יכולתנו אלא לחסל את איום המנהרות". בנט הוסיף כי רק הכרעה ברורה תמנע את המלחמה הבאה בעזה.